Gena Rowlands

Gena Rowlands (19. kesäkuuta 1930 Madison, Wisconsin – 14. elokuuta 2024 Indian Wells, Kalifornia) oli yhdysvaltalainen näyttelijä. Rowlands näytteli teatterissa, televisiossa ja elokuvissa. Hän oli naimisissa näyttelijä ja independent-elokuvaohjaaja John Cassavetesin kanssa ja näytteli tämän seitsemässä elokuvassa. Rowlands oli Oscar-ehdokkaana elokuvista Naisen parhaat vuodet ja Gloria – gangsteriheila.

 Nuoruus ja opiskelu 
Gena Rowlands syntyi 1930 Wisconsinin Madisonissa. Hänen vanhempansa olivat pankkiiri ja poliitikko Edwin Myrwyn Rowlands, joka vaikutti erityisesti Wisconsonin osavaltion politiikassa, ja näyttelijä Mary Allen Neal, joka käytti taiteilijanimeä Lady Rowlands.

Rowlands opiskeli vuosina 1947–1950 englannin kieltä Wisconsinin yliopistossa, mutta keskeytti opintonsa pyrkiäkseen näyttelijäksi. Hän muutti New Yorkiin, missä hän kävi American Academy of Dramatic Artsia. Siellä hän tapasi John Cassavetesin, jonka kanssa hän oli naimisissa vuodesta 1954 tämän kuolemaan 1989 asti.

 Ura 
 Teatterista televisioon ja elokuviin 
Rowlands aloitti uransa repertuaari- ja kesäteattereissa. Hänet löydettiin Cape Codista New Yorkin teatteripiireihin, ja 1950-luvun alussa hän pääsi mukaan Broadwayn The Seven Year Itch -tuotantoon sijaiseksi ja sitä kautta näytelmään mukaan. Hän näytteli 1953 Off-Broadway-näytelmässä Dangerous Corner ja 1956 Broadwayllä näytelmässä Middle of the Night.

Rowlandsin ensiesiintyminen televisiossa oli 1954. Seuraavana vuonna hänellä oli osa Robert Montgomery Presents -sarjan Kultahattu-osassa. Rowlands teki vuonna 1956 sopimuksen MGM:n kanssa, ja hänen ensimmäinen elokuvansa oli Lempi on kallista lystiä (1958). Elokuva floppasi, eikä Rowlands saanut siitä huomiota. Hänellä oli myös rooli miehensä ohjaamassa independent-elokuvassa Varjoja (1958).

Rowlandsin 1960-luvun elokuvia olivat nyky-western Ratsasta viimeinen taival (1962), Tehtävä viidakossa (1962) ja Heräävä elämä (1963). Hän jatkoi samalla myös televisiouraa ja näytteli muun muassa sarjoissa Bonanza, 77 Sunset Strip The Girl from U.N.C.L.E. ja Tohtori Kildare. Saippuasarjassa Peyton Place hän esitti viettelevää seurapiirihenkilöä Adrienne Van Leyden.

 Rowlandsin ja Cassevetesin yhteistyöt 
Rowlandsin ja Cassevetesin yhteistyö herätti laajempaa huomiota elokuvalla Kasvoja (1968). Sitä seurasivat Minnie ja Moskowitz (1971) ja Naisen parhaat vuodet (1974). Jälkimmäisessä Rowlands näytteli vaimoa ja äitiä, jonka mielenterveys heikkenee nopeasti Peter Falkin näyttelemän ymmärtämättömän miehen rinnalla. Rowlands sai siitä ensimmäisen parhaan naispääosan Oscar-ehdokkuutensa.

Ensi-ilta (1977) oli jälleen Cassevetesin ohjaustyö. Samoin oli myös Gloria – gangsteriheila (1980), jossa Rowlands näytteli orpopojan kanssa karannutta gangsterin puolisoa. Siitä Rowlands sai toisen Oscar-ehdokkuutensa. Rowlandsin ja Cassevetesin viimeinen yhteinen elokuva oli Tunteiden virrat (1984), jossa he näyttelivät sisaruksia. Rowlands näytteli kuitenkin vielä 1987 Los Angelesissa esitetyssä näytelmässä A Woman of Mystery, jonka Cassavetes ohjasi.

 Emmy-palkintoja 
Rowlandsin elokuvia olivat myös muun muassa Matkalla maineeseen (1987) Toinen nainen (1988). Rowlands voitti ensimmäisen Emmynsä elokuvan The Betty Ford Story (1987) pääroolista Betty Fordina ja toisen Kohtalon sormesta (1991), jossa hän näytteli rahatonta leskeä. Kolmas Emmy tuli HBO:n elokuvasta Hysterical Blindness. Rowlands oli kaikkiaan kahdeksan kertaa ehdolla Primetime Emmyyn.

 Uran loppu 
Rowlandsin 1990-elokuvan elokuvia olivat Jim Jarmuschin Night on Earth (1991) ja Terence Daviesin The Neon Bible (1995). Rowlands näytteli myös poikansa Nick Cassavetesin ohjaamissa elokuvissa. Niistä ensimmäinen oli vuonna 1996 ilmestynyt Kuin taivaan tähdet. She’s So Lovely sai ensi-iltansa vuonna 1997, The Notebook – Rakkauden sivut 2004 ja Yellow 2012.

Rowlands käsikirjoitti osion monesta lyhytelokuvasta koostuvaan elokuvaan Pariisi, rakkaudella (2006). Hän myös näytteli Gérard Depardieun ja Frédéric Auburtinin ohjaamassa osiossa. Rowlandsilla oli rooli myös tyttärensä Zoe Cassavetesin ohjaamassa elokuvassa Broken English (2007). Hänellä oli äänirooli Persepoliksessa ja rooli ensimmäisessä kokonaan älypuhelimella kuvatussa elokuvassa Olive. Rowlandsin viimeiset elokuvat olivat Six Dance Lessons in Six Weeks (2014) ja lyhytelokuva Unfortunate Circumstances (2014). Vuonna 2015 hänet palkittiin Oscar-kunniapalkinnolla. Rowlands sai Golden Globen 1975 ja 1988, ja oli lisäksi ehdokkaana kuusi muuta kertaa.

 Yksityiselämä 
Rowlands oli naimisissa ohjaaja John Cassavetesin kanssa. Rowlands oli luvannut nuorempana olla menemättä naimisiin eikä halunnut lapsia, mutta hän muutti mielensä tavattuaan Cassavetesin. He olivat naimisissa 1954–1989. He saivat kolme lasta. Rowlands meni 2012 naimisiin eläköityneen liikemiehen Robert Forrestin kanssa.

Rowlands kuoli elokuussa 2024. Hän oli sairastanut viiden vuoden ajan Alzheimerin tautia.

 Valikoitu filmografia 

 Vuosi Elokuva Rooli 1958  Lempi on kallista lystiä  Virginia ”Ginny” Fry 1962  Ratsasta viimeinen taival  Jerry Bondi Tehtävä viidakossa  Els Van Duin 1963  Heräävä elämä  Sophie Widdicombe Benham 1967  Tony Rome – yksityisetsivä  Rita Kosterman 1968  Kasvoja  Jeannie Rapp 1969  Konepistooli-McCain – elävänä tai kuolleena  Rosemary Scott 1971  Minnie ja Moskowitz  Minnie Moore 1974  Naisen parhaat vuodet  Mabel Longhetti 1976  Paniikki stadionilla  Janet 1977  Ensi-ilta  Myrtle Gordon 1978  Setelikeikka  Mary Pino 1980  Gloria – gangsteriheila  Gloria Swenson 1982  Myrsky  Antonia Dimitrius 1984  Tunteiden virrat  Sarah Lawson 1985  Liian varhain  Katherine ”Kate” Pierson 1987  Matkalla maineeseen  Jeanette Rasnick 1988  Toinen nainen  professori Marion Post 1990  Montana  Bess Guthrie 1991  Kerran vielä  Marilyn Bella Night on Earth   Ted & Venus  rouva Turner Kohtalon sormi  Pat Foster 1992  Hulluna rakkaudesta  Honora Swift

 Vuosi Elokuva Rooli 1994  Joku meistä on murhaaja  Francie Pomerantz 1995  The Neon Bible  Mae Morgan Uskottomasti sinun  Georgia King 1996  Kuin taivaan tähdet  Mildred ”Millie” Hawks 1997  She’s So Lovely  Jane Green 1998  Paulie – puhuva papukaija  Ivy Toivo elää  Ramona Calvert Ystävykset  Susan ”Gram” Pinneman Rakkauden kuusi oppituntia  Hannah Grace ja Glorie  Grace Stiles 1999  The Weekend  Laura Ponti 2000  Rakkauden väri  Georgia Porter 2001  Tuhon vietti  Minnie Brinn 2002  Hysterical Blindness  Virginia Miller 2004  Taking Lives  Rebecca Asher The Notebook – rakkauden sivut  Allie Hamilton Calhoun vanhana 2005  The Skeleton Key  Violet Devereaux 2006  Pariisi, rakkaudella   2007  Broken English  Vivien Wilder-Mann Persepolis   2011  Olive  Tess Powell 2012  Yellow  Mimi 2014  Parts per Billion  Esther Six Dance Lessons in Six Weeks  Lily Harrison

 Lähteet 

 Aiheesta muualla 



Luokka:Yhdysvaltalaiset näyttelijät
Luokka:Golden Globe -palkinnon saajat
Luokka:Primetime Emmy -palkinnon saajat
Luokka:Vuonna 1930 syntyneet
Luokka:Vuonna 2024 kuolleet